《湘潭馆陈沧洲先生手植槐》
清代·许乔林

虚宿之精落公手，化为此树森高寒。绿云战雨忽百载，苍根拔地中孤蟠。

一段青铜高过屋，年年目饱冰霜足。贞干犹疑宿彩鸾，丹心真合供神烛。

琪林碧树空清高，幸草凡花都慑伏。表祥殊似建隆观，流芬并胜音声木。

长安驰道千万株，鼠耳兔目争扶疏。却到城东誉嘉树，树犹如此人何如？

当日盲风吹雨黑，独对青天不改色。雷霆在上鉴此心，枝叶虽多心自直。

温室归翻种树书，留会云根耐剥蚀。想见长镵孤往时，护持只信神明力。

江南是处皆棠阴，海上人来增叹息。先生树木如树人，百年落落树亦神。

槐花满地踏秋雨，我是先生旧部民。

作者简介：许乔林，字贞仲，号石华，海州人。嘉庆丁卯举人，官平阴知县。有《弇榆山房诗略》。